ORANJESTAD: Diabierna ultimo, Premio Excelencia den Deporte 2023 a rindi honor na dies (10) baluarte den deporte di Aruba. Baluarte deportivo Sr. Alberto Thiel ta un entrenado di judo y a yuda diferente atleta na Aruba. Sr. Thiel a inicia su trayectoria deportivo na aña 1969 como atleta di Club Estrella y a practica e deporte di judo na Club Estrella te cu aña 1980, pa motibo cu el a bay Hulanda e aña ey pa continua cu su estudio. Na Hulanda Sr. Thiel a sigui practica e deporte y ora el a regresa Aruba a participa den diferente campeonato pa representa Aruba. Despues di esaki, Sr. Thiel a dicidi di sigui desaroya su mes y a sigui e curso pa bira un entrenado di judo y a representa Aruba como entrenado cuater (4) biaha den Weganan Olimpico. Aña pasa, Sr. Thiel a haal un diploma profesional acredita di Academia di Barcelona na Spaña y a indica cu nunca el a stop di desaroya su mes, mirando cu e ciencia den deporte ta cambia tur dia. Sr. Thiel a conseha e atletanan hoben pa nunca lubida di unda nan ta bin y pa sigui practica deporte, paso deporte ta tene bo sano y ta duna bo disciplina y respet. Minister Endy Croes ta gradici Sr. Alberto Thiel pa su amor, pasion y aporte den e deporte di Aruba.